NSHAPITA WA 112
Dilongesha dia kushala batabale—nsongakaji itshivua tumama
YEZU UFILA TSHILEJILU TSHIA NSONGAKAJI DIKUMI ITSHIVUA TUMAMA
Yezu uvua wandamuna lukonko lua bapostolo bende luvua lutangila tshimanyinu tshia dikalaku diende ne nshikidilu wa ndongoluelu wa malu. Muikale ne bualu ebu mu lungenyi, udi ubapesha didimuija dimpe ku diambuluisha dia tshilejilu tshikuabu. Bantu bavua ne bua kuikala ne muoyo tshikondo tshia dikalaku diende bavua ne bua kumona dikumbana dia bualu ebu.
Udi utuadija tshilejilu wamba ne: “Bukalenge bua mu diulu budi mua kufuanyikijibua ne nsongakaji dikumi itshivua tumama ivua miangate miendu yayi, mipatuke bua kuakidila musedianganyi. Itanu ya kudiyi ivua mitshimbakane, ne itanu mikuabu ivua midimuke.”—Matayi 25:1, 2.
Yezu kavua usua kuamba ne: bamue bayidi bende bavua ne bua kupiana Bukalenge bua mu diulu mbatshimbakane, ne bakuabu mbadimuke to. Kadi uvua uleja ne: bua bidi bitangila Bukalenge, bayidi bende bonso badi ne bukokeshi bua kusungula bua kushala badimuke anyi kubuela mu ditanaji. Nunku kakuyi mpata, Yezu uvua mumanye ne: bayidi bende bonso bavua mua kushala ne lulamatu ne kupeta mabenesha a kudi Tatuende.
Mu tshilejilu etshi, nsongakaji yonso dikumi yakapatuka bua kuakidila musedianganyi ne kulonda basedianganyi. Pafikaye, nsongakaji itshivua tumama neyimukenkeshile mu njila ne miendu yayi, bua kumupesha bunême bua mudiye ubuela ne nsongakaji udiye usela mu nzubu uvuabu bamulongoluele. Kadi malu akenzeka mushindu kayi?
Yezu udi umvuija ne: “Mitshimbakane eyi yakangata miendu kadi kayivua miambule manyi to, kadi midimuke ivua miambule manyi mu tulondo tuayi pamue ne miendu yayi. Bu muvua musedianganyi unenga, yonso yakabanga kubungila, kulalayi tulu.” (Matayi 25:3-5) Musedianganyi ki mmulue mu dîba divuabu batekemene to. Bidi bimueneka ne: wakafika dîba dikadi dipite bikole, bualu nsongakaji itshivua tumama ikavua milale. Bapostolo bavua pamuapa bavuluke tshivua Yezu muambe bua muntu mukuabu wa mu dîku dia bantu banene uvua muenze luendu ne: ‘Ndekelu wa bionso, kupinganaye mumane kuangata bukokeshi bua bukalenge.’—Luka 19:11-15.
Mu tshilejilu tshia nsongakaji dikumi itshivua tumama, Yezu udi uleja tshivua tshienzeke pavua musedianganyi mufike wamba ne: “Mundankulu, bakela lubila ne: ‘Musedianganyi nyeye eu! Patukayi bua kumuakidila.’” (Matayi 25:6) Ntshinyi tshivua tshifikile nsongakaji itshivua tumama bua didilongolola ne dikala badimuke?
Yezu udi utungunuka wamba ne: “Nunku nsongakaji yonso itshivua tumama ayi yakajuka, kulongololayi miendu yayi. Mitshimbakane yakambila ivua midimuke ne: ‘Tupeshayiku ndambu wa manyi enu, bualu miendu yetu ikadi pa kujima.’ Midimuke yakandamuna, yamba ne: ‘Pamuapa kaakukumbana buetu ne buenu to. Kadi ndayi kudi basumbishi ba manyi, nusumbe enu.’”—Matayi 25:7-9.
Nunku nsongakaji itanu itshivua tumama ivua mitshimbakane bualu kayivua mishale midimuke ne midilongolole bua difika dia musedianganyi to. Kayivua ne mafuta makumbane bua miendu yayi to, ne ivua ne bua kukeba bua kupeta ndambu. Yezu udi wamba ne: “Patshivuabu baya bua kusumba manyi, musedianganyi wakalua. Nsongakaji itshivua tumama ivua midilongolole yakabuela nende mu tshibilu tshia dibaka, ne bakakanga tshiibi. Pashishe, nsongakaji itshivua tumama mikuabu ayi yakalua payi, yamba ne: ‘Mukalenge, mukalenge, tunzuluila!’ Yeye wakabandamuna ne: ‘Ndi nnuambila bulelela ne: tshiena munumanye to.’” (Matayi 25:10-12) Ndiakabi kayi nunku bua kupanga kushala badilongolole ne badimuke!
Bapostolo badi mua kumona ne: musedianganyi uvua Yezu wakuila, nyeye muine. Kumpala ukavua mudifuanyikije ne musedianganyi. (Luka 5:34, 35) Kadi netuambe tshinyi bua nsongakaji midimuke itshivua tumama? Pavua Yezu muakule bua “kasumbu kakese ka mikoko” kavuabu ne bua kupesha Bukalenge, wakamba ne: “Ikalayi bavuale tshilamba tshia mudimu ne badilongolole, ne miendu yenu yikale miteme.” (Luka 12:32, 35) Nunku mu tshilejilu etshi tshia nsongakaji itshivua tumama, bapostolo bavua mua kumvua bimpe ne: Yezu uvua wakula buabu bobu. Kadi mmukenji kayi uvua Yezu usua kufila mu tshilejilu etshi?
Yezu uvua mutokeshe bimpe bualu ebu. Udi ujikija tshilejilu tshiende wamba ne: “Nanku nushale batabale, bualu kanuena bamanye dituku ne dîba.”—Matayi 25:13.
Bushuwa, Yezu uvua udimuija bayidi bende ba lulamatu ne: bua bidi bitangila dikalaku diende, bavua ne bua ‘kushala batabale.’ Pikalaye mua kulua, nebilombe bua bikale badilongolole ne badimuke, anu bu muvua nsongakaji itanu itshivua tumama midimuke, bua kabajimiji ditekemena diabu dia mushinga ne kupangila difutu didi dibalongoluela.
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn